Tencent โกยกำไรครึ่งปีแรกทะลุ 4 แสนลบ. เกมออนไลน์-บริการธุรกิจหนุน
Tencent กวาดกำไรครึ่งปีแรกแตะ 4.60 แสนล้านบาท โต 46% ด้านรายได้แตะ 1.40 ล้านล้านบาท โต 23% โดยเกมออนไลน์-เครือข่ายสังคมออนไลน์และฟินเทค – บริการธุรกิจ หนุน
19 ส.ค. 2564

เทนเซ็นต์ (Tencent) บริษัทอินเทอร์เน็ตยักษ์ใหญ่ของจีน ได้เปิดเผยรายได้ช่วงครึ่งแรกของปี 2564 เติบโตอย่างแข็งแกร่งถึงร้อยละ 23 โดยบริษัทฯสามารถทำรายได้ราว 2.73 แสนล้านหยวน (ราว 1.40 ล้านล้านบาท) ในช่วงครึ่งปีแรก คิดเป็นกำไรสุทธิ 9.03 หมื่นล้านหยวน (ราว 4.60 แสนล้านบาท) เพิ่มขึ้นร้อยละ 46 จากช่วงเดียวกันของปี 2563
ทั้งนี้หากนับเฉพาะไตรมาส 2 ของปีนี้ รายได้จากเกมออนไลน์ของบริษัทฯเติบโตร้อยละ 12 อยู่ที่ 4.30 หมื่นล้านหยวน (ราว 2.20 แสนล้านบาท)
ขณะที่รายได้จากเครือข่ายสังคมออนไลน์ และฟินเทค – บริการธุรกิจ ในไตรมาส 2 พุ่งแตะ 2.90 หมื่นล้านหยวน (ราว 1.40 แสนล้านบาท) และ 4.19 หมื่นล้านหยวน (ราว 2.10 แสนล้านบาท) ตามลำดับ เพิ่มขึ้นร้อยละ 9 และร้อยละ 40 เมื่อเทียบปีต่อปี
 
 